CELEX: 32021D1028
Language: hr
Date: 2021-06-21 00:00:00
Title: Provedbena odluka Komisije (EU) 2021/1028 оd 21. lipnja 2021. o donošenju mjera za primjenu Uredbe (EU) 2018/1240 Europskog parlamenta i Vijeća u pogledu pristupa podacima te izmjene, brisanja i prijevremenog brisanja podataka u središnjem sustavu ETIAS-a

24.6.2021   
               
               
                  HR
               
               
                  Službeni list Europske unije
               
               
                  L 224/31
               
            
         PROVEDBENA ODLUKA KOMISIJE (EU) 2021/1028
         оd 21. lipnja 2021.
         o donošenju mjera za primjenu Uredbe (EU) 2018/1240 Europskog parlamenta i Vijeća u pogledu pristupa podacima te izmjene, brisanja i prijevremenog brisanja podataka u središnjem sustavu ETIAS-a
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/1240 Europskog parlamenta i Vijeća od 12. rujna 2018. o uspostavi europskog sustava za informacije o putovanjima i odobravanje putovanja (ETIAS) i izmjeni uredaba (EU) br. 1077/2011, (EU) br. 515/2014, (EU) 2016/399, (EU) 2016/1624 i (EU) 2017/2226 (1), a posebno njezin članak 73. stavak 3. treći podstavak točku (b) podtočke i. i ii.,
         budući da:
         
                     (1)
                  
                  
                     Uredbom (EU) 2018/1240 uspostavlja se europski sustav za informacije o putovanjima i odobravanje putovanja (ETIAS), koji se primjenjuje na državljane trećih zemalja izuzete od obveze posjedovanja vize koji žele ući na državno područje država članica.
                  
               
                     (2)
                  
                  
                     Prije razvoja informacijskog sustava ETIAS-a potrebno je donijeti mjere za tehničku provedbu tog sustava.
                  
               
                     (3)
                  
                  
                     Mjere utvrđene ovom Odlukom trebale bi se dopuniti tehničkim specifikacijama informacijskog sustava ETIAS-a. Na temelju mjera utvrđenih ovom Odlukom Agencija Europske unije za operativno upravljanje opsežnim informacijskim sustavima u području slobode, sigurnosti i pravde (eu-LISA) trebala bi moći definirati koncepciju fizičke arhitekture informacijskog sustava ETIAS-a i tehničke specifikacije sustava te razviti informacijski sustav ETIAS-a.
                  
               
                     (4)
                  
                  
                     Tehnički razvoj i provedba informacijskog sustava ETIAS-a trebali bi obuhvaćati način na koji će nadležna tijela pristupiti podacima u središnjem sustavu ETIAS-a, izmijeniti ih i izbrisati.
                  
               
                     (5)
                  
                  
                     Pristup graničnih tijela za potrebe dobivanja statusa odobrenja putovanja na granicama, pristup tijela nadležnih za imigraciju za potrebe provjere uvjeta ulaska na državno područje država članica ili boravka na tom državnom području, pristup središnjih pristupnih točaka za potrebe izvršavanja zakonodavstva i pristup nacionalnih jedinica ETIAS-a radi preuzimanja dosjea u svrhu potpore procjeni rizika trebali bi se odobriti putem tehničkog sučelja kojim se omogućuje povezivanje nacionalnih graničnih infrastruktura, središnjih pristupnih točaka, nacionalnih sustava tijela nadležnih za imigraciju i drugih informacijskih sustava EU-a ili nacionalnih sustava sa središnjim sustavom ETIAS-a. Tehničke specifikacije koje je razvila eu-LISA trebale bi uključivati dokument o kontroli sučelja u kojem se opisuje tehničko sučelje između središnjeg sustava ETIAS-a i drugih informacijskih sustava EU-a te nacionalnih sustava.
                  
               
                     (6)
                  
                  
                     Otkako je u skladu s člankom 6. Uredbe (EU) 2019/817 Europskog parlamenta i Vijeća (2) uspostavljen europski portal za pretraživanje, pretraživanja koja provode granična tijela, tijela nadležna za imigraciju ili središnje pristupne točke trebala bi se obavljati putem tog portala.
                  
               
                     (7)
                  
                  
                     Pristup za potrebe ručne obrade zahtjeva, među ostalim za Europol kad daje mišljenja nacionalnim jedinicama ETIAS-a te pristup središnje jedinice ETIAS-a i nacionalnih jedinica ETIAS-a za potrebe izmjene i brisanja podataka trebali bi se odobriti s pomoću softvera koji je za tu svrhu osmislila eu-LISA. Europol bi trebao upotrebljavati taj softver i za podnošenje zahtjeva za pristup podacima u središnjem sustavu ETIAS-a za potrebe izvršavanja zakonodavstva. Trebalo bi utvrditi sredstva kojima se središnja jedinica ETIAS-a, nacionalne jedinice ETIAS-a i Europol mogu autentificirati i pristupiti tom softveru.
                  
               
                     (8)
                  
                  
                     Propisno ovlašteni korisnici iz središnje jedinice ETIAS-a, nacionalnih jedinica ETIAS-a i Europola trebali bi se prijaviti u softver s pomoću korisničkih profila radnih mjesta. Središnja jedinica ETIAS-a, nacionalne jedinice ETIAS-a i Europol trebali bi korisnicima moći dodjeljivati standardna odobrenja, uloge i profile radnih mjesta ili prilagođavati profile radnih mjesta primjenom unaprijed utvrđenih uloga i odobrenja u okviru softvera kako bi se odražavao način na koji će Agencija za europsku graničnu i obalnu stražu i države članice uspostaviti središnju jedinicu ETIAS-a odnosno nacionalne jedinice ETIAS-a te upravljati njima, a u odnosu na Europol kako bi se odražavale metode rada Europola.
                  
               
                     (9)
                  
                  
                     Neusklađenosti između unaprijed utvrđenih uloga i odobrenja trebale bi biti unaprijed utvrđene u softveru kako bi se spriječilo da korisnici stvaraju profile radnih mjesta kombinirajući nespojive uloge i odobrenja. Kako bi se razdvojile dužnosti i izbjegla mogućnost da korisnici imaju proturječne odgovornosti, odobrenja povezana s obradom zahtjeva ne bi trebalo kombinirati s odobrenjima povezanima s izmjenama i brisanjem podataka ni s odobrenjima povezanima sa žalbenim postupcima.
                  
               
                     (10)
                  
                  
                     U skladu s načelima zaštite podataka, posebno tehničkom i integriranom zaštitom podataka, korisnicima softvera trebalo bi dopustiti pregled samo onih podataka koji odgovaraju odobrenjima dodijeljenima njihovim profilima radnih mjesta. To bi moglo za posljedicu imati različite prikaze korisnika ovisno o profilu radnog mjesta koji se upotrebljava.
                  
               
                     (11)
                  
                  
                     Softver bi trebalo razviti s općim funkcionalnostima softvera koje podupiru središnju jedinicu ETIAS-a i nacionalne jedinice ETIAS-a u njihovim zadaćama povezanima s pristupom podacima te izmjenom i brisanjem podataka.
                  
               
                     (12)
                  
                  
                     Softver bi trebao uključivati i niz posebnih funkcionalnosti za potporu korisnicima u njihovim zadaćama povezanima s pristupom podacima i izmjenama podataka te pri ručnoj obradi zahtjeva koji su aktivirali pogodak tijekom automatizirane obrade zahtjeva.
                  
               
                     (13)
                  
                  
                     Posebne funkcionalnosti trebale bi uključivati i jasan prikaz vremena koje korisnicima preostaje za pridržavanje rokova dodijeljenih za različite faze ispitivanja zahtjeva utvrđene u Uredbi (EU) 2018/1240.
                  
               
                     (14)
                  
                  
                     Druge posebne funkcionalnosti trebale bi podupirati nacionalne jedinice ETIAS-a tijekom ručne obrade zahtjeva pri procjeni rizika. Softverom bi se trebala omogućiti ekstrakcija ograničenih podataka pohranjenih u središnjem sustavu ETIAS-a kako bi se nacionalnim jedinicama ETIAS-a olakšalo ostvarivanje uvida u druge informacijske sustave ili baze podataka EU-a (Schengenski informacijski sustav (SIS), vizni informacijski sustav (VIS), sustav ulaska/izlaska (EES) ili Eurodac) ili informacije u osnovnim nacionalnim sustavima povezane s pogodcima aktiviranima tijekom automatizirane obrade zahtjeva. Informacijski sustav ETIAS-a trebalo bi razviti tako da se nacionalnim jedinicama ETIAS-a omogući automatsko stvaranje dosjea te dostupnost dosjea za ekstrakciju pri ručnoj procjeni zahtjeva u skladu s člankom 26. ili člankom 28. Uredbe (EU) 2018/1240. Potrebno je utvrditi funkcionalnosti i podatkovne elemente koje bi trebalo automatski pripremiti kao dio dosjea ovisno o pogotku aktiviranom tijekom automatizirane obrade zahtjeva. Nadalje, potrebno je da softver ima posebne funkcionalnosti koje omogućuju ekstrakciju podataka u kontekstu nacionalnih žalbenih postupaka i učitavanje rezultata procjena rizika te bilježenje podataka povezanih s nacionalnim žalbenim postupcima. Posebne funkcionalnosti softvera za učitavanje rezultata procjena rizika ne bi trebale omogućiti učitavanje obrazloženja odluke o izdavanju ili odbijanju odobrenja putovanja.
                  
               
                     (15)
                  
                  
                     Agencija eu-LISA trebala bi državama članicama dodijeliti vjerodajnice koje bi im omogućile da dodijele jednu ili više uloga ili korisničkih profila radnih mjesta propisno ovlaštenom osoblju središnjih pristupnih točaka i tijelima nadležnima za granice i imigraciju.
                  
               
                     (16)
                  
                  
                     S obzirom na postojeću obvezu na temelju Uredbe (EU) 2018/1725 Europskog parlamenta i Vijeća (3), Agencija za europsku graničnu i obalnu stražu, koja djeluje kao voditelj obrade podataka u skladu s člankom 3. točkom 8. te uredbe, i eu-LISA, koja djeluje kao voditelj obrade u pogledu upravljanja sigurnošću informacija u središnjem sustavu ETIAS-a, trebale bi provesti procjenu učinka predviđenih postupaka obrade na zaštitu osobnih podataka u skladu s člankom 39. Uredbe (EU) 2018/1725.
                  
               
                     (17)
                  
                  
                     U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska nije sudjelovala u donošenju Uredbe (EU) 2018/1240 te ona za nju nije obvezujuća niti se na nju primjenjuje. Međutim, s obzirom na to da Uredba (EU) 2018/1240 predstavlja daljnji razvoj schengenske pravne stečevine, Danska je 21. prosinca 2018. u skladu s člankom 4. tog Protokola obavijestila da je odlučila provesti Uredbu (EU) 2018/1240 u svojem nacionalnom pravu.
                  
               
                     (18)
                  
                  
                     Ova Odluka predstavlja razvoj odredaba schengenske pravne stečevine u kojima Irska ne sudjeluje i nije obuhvaćena područjem primjene Odluke Vijeća 2002/192/EZ (4); Irska ne sudjeluje u donošenju ove Odluke te ona za nju nije obvezujuća niti se na nju primjenjuje.
                  
               
                     (19)
                  
                  
                     U pogledu Islanda i Norveške ova Odluka predstavlja razvoj odredaba schengenske pravne stečevine u smislu Sporazuma između Vijeća Europske unije i Republike Islanda i Kraljevine Norveške o pridruživanju tih dviju država provedbi, primjeni i razvoju schengenske pravne stečevine (5), koje pripadaju području iz članka 1. točke A Odluke Vijeća 1999/437/EZ (6).
                  
               
                     (20)
                  
                  
                     U pogledu Švicarske ova Odluka predstavlja razvoj odredaba schengenske pravne stečevine u smislu Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (7), koje pripadaju području iz članka 1. točke A Odluke Vijeća 1999/437/EZ u vezi s člankom 3. Odluke Vijeća 2008/146/EZ (8).
                  
               
                     (21)
                  
                  
                     U pogledu Lihtenštajna ova Odluka predstavlja razvoj odredaba schengenske pravne stečevine u smislu Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (9), koje pripadaju području iz članka 1. točke A Odluke Vijeća 1999/437/EZ u vezi s člankom 3. Odluke Vijeća 2011/350/EU (10).
                  
               
                     (22)
                  
                  
                     U pogledu Cipra, Bugarske i Rumunjske te Hrvatske ova Odluka predstavlja akt koji se temelji na schengenskoj pravnoj stečevini ili je na drugi način s njom povezan, u smislu članka 3. stavka 1. Akta o pristupanju iz 2003., članka 4. stavka 1. Akta o pristupanju iz 2005. odnosno članka 4. stavka 1. Akta o pristupanju iz 2011.
                  
               
                     (23)
                  
                  
                     Provedeno je savjetovanje s Europskim nadzornikom za zaštitu podataka u skladu s člankom 42. stavkom 1. Uredbe (EU) 2018/1725 koji je dao mišljenje 22. siječnja 2021.
                  
               
                     (24)
                  
                  
                     Mjere predviđene ovom Odlukom u skladu su s mišljenjem Odbora za pametne granice (ETIAS),
                  
               DONIJELA JE OVU ODLUKU:
         POGLAVLJE I.
         
            OPĆE ODREDBE
         
         
            Članak 1.
            Predmet
            Ovom se Odlukom utvrđuju mjere za primjenu Uredbe (EU) 2018/1240 u pogledu:
            
                        1.
                     
                     
                        pristupa podacima u skladu s člancima od 22. do 29., člancima od 33. do 44. i člancima od 47. do 53. te uredbe;
                     
                  
                        2.
                     
                     
                        izmjene, brisanja i prijevremenog brisanja podataka u skladu s člankom 55. te uredbe.
                     
                  
         
            Članak 2.
            Definicije
            Za potrebe ove Odluke primjenjuju se sljedeće definicije:
            
                        (a)
                     
                     
                        „uloga” znači skup odobrenja povezanih s posebnom svrhom obrade podataka u europskom sustavu za informacije o putovanjima i odobravanje putovanja (ETIAS);
                     
                  
                        (b)
                     
                     
                        „profil radnog mjesta” znači jedna ili više radnih funkcija koje obuhvaćaju jednu ili više uloga;
                     
                  
                        (c)
                     
                     
                        „korisnik” znači propisno ovlašteni član osoblja središnje jedinice ETIAS-a, nacionalne jedinice ETIAS-a, Europola ili središnje pristupne točke te graničnih tijela ili tijela nadležnih za imigraciju koji ima sigurnosne podatke za pristup dodijeljene s jednom ili više uloga ili profila radnih mjesta;
                     
                  
                        (d)
                     
                     
                        „odobrenje” znači pravo na provođenje postupka obrade podataka.
                     
                  
         POGLAVLJE II.
         
            ODREDBE O SOFTVERU
         
         
            Članak 3.
            Sustav autentifikacije i upravljanje pristupom
            
               1.   Uz iznimku unosa na popisu za praćenje, kojima se pristupa u skladu s Provedbenom odlukom Komisije o utvrđivanju mjera za primjenu Uredbe (EU) 2018/1240 Europskog parlamenta i Vijeća u pogledu tehničke specifikacije ETIAS-ova popisa za praćenje i alata za procjenu utjecaja (11), podacima pohranjenima u središnjem sustavu ETIAS-a pristupaju korisnici iz središnje jedinice ETIAS-a, nacionalnih jedinica ETIAS-a i Europola s pomoću softvera iz članka 6. stavka 2. točke (m) Uredbe (EU) 2018/1240 (dalje u tekstu „softver”).
            
            
               2.   Pri razvoju softvera agencija eu-LISA:
               
                           (a)
                        
                        
                           uspostavlja sustav autentifikacije za prijavu u softver;
                        
                     
                           (b)
                        
                        
                           stavlja na raspolaganje standardna odobrenja, uloge i profile radnih mjesta središnjoj jedinici ETIAS-a, nacionalnim jedinicama ETIAS-a i Europolu.
                        
                     
            
               3.   Pomoću softvera središnjoj jedinici ETIAS-a, nacionalnim jedinicama ETIAS-a i Europolu osiguravaju se tehnička sredstva:
               
                           (a)
                        
                        
                           za stvaranje novih uloga i izmjenu ili brisanje postojećih;
                        
                     
                           (b)
                        
                        
                           za uspostavu sigurnosnih podataka za pristup kojima se korisnicima omogućuje provođenje postupaka obrade podataka u skladu s dodijeljenim ulogama;
                        
                     
                           (c)
                        
                        
                           za reguliranje dodjele standardnih uloga korisnicima i upravljanja tim ulogama, u okviru njihovih organizacija.
                        
                     
            
               4.   Uloge koje su središnja jedinica ETIAS-a, nacionalne jedinice ETIAS-a i Europol stvorili ili izmijenili vidljive su samo središnjoj jedinici ETIAS-a, nacionalnoj jedinici ETIAS-a odnosno Europolu.
            
            
               5.   Softverom se sprečava dodjela nespojivih uloga korisnicima. Njime se osigurava da se korisnici s više profila radnog mjesta mogu koristiti samo jednim profilom radnog mjesta u danom trenutku te da ih mogu promijeniti bez odjave.
            
            
               6.   Središnja jedinica ETIAS-a, nacionalne jedinice ETIAS-a i Europol odgovorni su da s pomoću softvera dodijele profile radnog mjesta korisnicima u svojim organizacijama. Svaki profil radnog mjesta, uloga ili odobrenje može se dodijeliti više korisnika unutar iste organizacije.
            
            
               7.   Korisnici mogu upotrebljavati pseudonime. Oni moraju biti sljedivi do službenih identiteta korisnika na nacionalnoj razini ili unutar Europola.
            
            
               8.   Sustav autentifikacije i standardna odobrenja, uloge i profili radnog mjesta iz stavka 2. te sprečavanje dodjele nespojivih uloga, kako je navedeno u stavku 4. ovog članka, dio su tehničkih specifikacija predviđenih u članku 73. stavku 3. Uredbe (EU) 2018/1240.
            
         
         
            Članak 4.
            Opće funkcionalnosti softvera
            
               1.   Softver mora imati barem sljedeće funkcionalnosti kojima se korisnicima omogućuje pristup podacima, njihova izmjena i brisanje:
               
                           (a)
                        
                        
                           mogućnost upotrebe unaprijed određenog skupa filtara za prilagođavanje prikaza podataka za svaki profil radnog mjesta koji je prijavljen u softver;
                        
                     
                           (b)
                        
                        
                           automatska pohrana podataka dodanih u dosje zahtjeva ili nacrti izmjena podataka u dosjeu zahtjeva, ako je primjenjivo, te odjava korisnika nakon prethodno utvrđenog razdoblja neaktivnosti;
                        
                     
                           (c)
                        
                        
                           mogućnost blokiranja pristupa pogotku drugog korisnika tijekom ograničenog razdoblja, uključujući označivanje takvih blokiranih pogodaka vidljivih drugim korisnicima;
                        
                     
                           (d)
                        
                        
                           mogućnost pohrane napretka postignutog u obradi zahtjeva koju obavljaju središnja jedinica ETIAS-a ili nacionalne jedinice ETIAS-a;
                        
                     
                           (e)
                        
                        
                           mogućnost da središnja jedinica ETIAS-a ili nacionalne jedinice ETIAS-a u bilo kojem trenutku označe i zabilježe moguću netočnost u podacima ili obradu protivnu Uredbi (EU) 2018/1240;
                        
                     
                           (f)
                        
                        
                           omogućivanje komunikacije i razmjene informacija među korisnicima iz središnje jedinice ETIAS-a, nacionalnih jedinica ETIAS-a i Europola;
                        
                     
                           (g)
                        
                        
                           automatsko brisanje privremenih bilješki iz članka 5. stavka 1. točke (f) ove Odluke u trenutku kada središnja jedinica ETIAS-a i nacionalne jedinice ETIAS-a završe ručnu obradu;
                        
                     
                           (h)
                        
                        
                           sprečavanje da privremene bilješke iz članka 5. stavka 1. točke (f) ove Odluke budu vidljive korisnicima koji nisu iz iste jedinice ili Europola;
                        
                     
                           (i)
                        
                        
                           omogućivanje središnjoj jedinici ETIAS-a da obrađuje zahtjeve Europola iz članka 5. stavka 1. točke (m) ove Odluke;
                        
                     
                           (j)
                        
                        
                           mogućnost lakšeg preuzimanja podataka na zahtjev ispitanika, uključujući predloške za odgovor ispitaniku koji, prema potrebi, sadržavaju pregled izmjena podataka, odabrane osobne podatke ili obrazloženja iz članka 64. stavaka 3. i 4. Uredbe (EU) 2018/1240;
                        
                     
                           (k)
                        
                        
                           omogućivanje korisnicima da obavijeste nositelja odobrenja putovanja da je izdano izmijenjeno odobrenje putovanja ako se ono izmijeni na temelju zahtjeva nositelja odobrenja u skladu s člankom 64. Uredbe (EU) 2018/1240.
                        
                     
            
               2.   Agencija eu-LISA opisuje pojedinosti općih funkcionalnosti softvera u tehničkim specifikacijama iz članka 73. stavka 3. Uredbe (EU) 2018/1240.
            
         
         
            Članak 5.
            Posebne funkcionalnosti softvera
            
               1.   Softver mora imati barem sljedeće posebne funkcionalnosti kojima se korisnicima omogućuje pristup podacima u skladu s poglavljima III., IV. i VI. Uredbe (EU) 2018/1240:
               
                           (a)
                        
                        
                           funkcionalnost kojom se omogućuje prikaz dosjea zahtjeva na temelju vremena koje je preostalo do sljedećeg koraka ručne obrade, kao zadanog prikaza, te drugi filtri, koji su dostupni za prilagođavanje prikaza po korisniku, za prikaz dosjea zahtjeva:
                           
                                       i.
                                    
                                    
                                       vrijeme unosa u fazu ručne obrade;
                                    
                                 
                                       ii.
                                    
                                    
                                       svi potrebni zahtjevi za savjetovanje i preostalo vrijeme do isteka roka za davanje mišljenja (razvrstani prema zadanim postavkama s onim zahtjevima za savjetovanje za koje je preostalo najmanje vremena do isteka roka);
                                    
                                 
                                       iii.
                                    
                                    
                                       sljedeći korak ručne obrade koju obavlja nacionalna jedinica ETIAS-a s kojom se provodi savjetovanje ili koja je odgovorna za zahtjev;
                                    
                                 
                                       iv.
                                    
                                    
                                       vrsta pogotka ili dodatnog pitanja na temelju kojeg se pokreće ručna obrada;
                                    
                                 
                                       v.
                                    
                                    
                                       vrsta zahtjeva (tj. humanitarni razlozi ili međunarodne obveze ili uobičajeni zahtjev);
                                    
                                 
                                       vi.
                                    
                                    
                                       zahtjevi označeni radi posebne pozornosti ili ad hoc obrade;
                                    
                                 
                                       vii.
                                    
                                    
                                       za nacionalnu jedinicu ETIAS-a odgovorne države članice, vrsta mišljenja zaprimljenog od nacionalnih jedinica ETIAS-a ili Europola s kojima je provedeno savjetovanje, uključujući informaciju o tome je li zaprimljeno u roku;
                                    
                                 
                     
                           (b)
                        
                        
                           funkcionalnost za izračun i jasan prikaz preostalog vremena te upozorenja o rokovima za ručnu obradu zahtjeva, među ostalim kad se provodi savjetovanje s nacionalnim jedinicama ETIAS-a ili Europolom;
                        
                     
                           (c)
                        
                        
                           funkcionalnost kojom se središnjoj jedinici ETIAS-a, nacionalnim jedinicama ETIAS-a i Europolu osigurava upravljačka početna stranica s prikazom trenutačnog stanja operacija povezanih s ručnom obradom;
                        
                     
                           (d)
                        
                        
                           funkcionalnost kojom se omogućuje označivanje zahtjeva kojem je potrebna posebna pozornost ili ad hoc obrada;
                        
                     
                           (e)
                        
                        
                           funkcionalnost kojom se omogućuje podnošenje zahtjeva za obavijest o odluci koju je donijela nacionalna jedinica ETIAS-a odgovorne države članice u pogledu zahtjeva o kojem je provedeno savjetovanje s nacionalnom jedinicom ETIAS-a;
                        
                     
                           (f)
                        
                        
                           funkcionalnost kojom se središnjoj jedinici ETIAS-a i nacionalnim jedinicama ETIAS-a omogućuje dodavanje ili brisanje privremenih bilješki o dosjeu zahtjeva;
                        
                     
                           (g)
                        
                        
                           funkcionalnosti kojima se podupiru nacionalne jedinice ETIAS-a pri ručnoj obradi zahtjeva u skladu s člancima 26. i 28. Uredbe (EU) 2018/1240 kako slijedi:
                           
                                       i.
                                    
                                    
                                       za pogotke iz članka 26. stavka 3. Uredbe (EU) 2018/1240, funkcionalnost kojom se automatski na raspolaganje stavlja dosje za ekstrakciju sa sljedećim podacima iz dosjea zahtjeva: „prezime”, „ime (imena)”, „prezime pri rođenju”, „datum rođenja”, „mjesto rođenja”, „sadašnje državljanstvo”, „zemlja rođenja”, „vrsta i broj putne isprave te zemlja koja ju je izdala”, čime se omogućuje preuzimanje evidencije, dosjea ili upozorenja kojima je aktiviran pogodak u informacijskim sustavima EU-a kojima je postavljen upit, a ako su dodatne informacije povezane s pogotkom u informacijskom sustavu EU-a iz tog članka pohranjene u nacionalnom sustavu ili bazi podataka, potrebno je ostvariti uvid u taj nacionalni sustav ili bazu podataka čime se podupire procjena rizika utvrđenih u tom stavku;
                                    
                                 
                                       ii.
                                    
                                    
                                       za pogotke iz članka 26. stavka 4. Uredbe (EU) 2018/1240, funkcionalnost kojom se automatski na raspolaganje stavlja dosje za ekstrakciju sa sljedećim podacima iz dosjea zahtjeva: odgovori koje je dostavio podnositelj zahtjeva u skladu s člankom 17. stavcima 4. i 6. te uredbe, „prezime”, „ime (imena)”, „prezime pri rođenju”, „datum rođenja”, „mjesto rođenja”, „sadašnje državljanstvo”, „zemlja rođenja”, „vrsta i broj putne isprave te zemlja koja ju je izdala”, čime se omogućuje pronalaženje informacija koje se odnose na pogodak u relevantnim nacionalnim sustavima ili bazama podataka i podupire procjena rizika utvrđenih u tom stavku;
                                    
                                 
                                       iii.
                                    
                                    
                                       za pogotke iz članka 26. stavka 5. Uredbe (EU) 2018/1240, funkcionalnost kojom se automatski na raspolaganje stavlja dosje za ekstrakciju sa sljedećim podacima iz dosjea zahtjeva: „prezime”, „ime (imena)”, „prezime pri rođenju”, „datum rođenja”, „mjesto rođenja”, „sadašnje državljanstvo”, „zemlja rođenja”, „vrsta i broj putne isprave te zemlja koja ju je izdala” i „nacionalna identifikacijska oznaka” unosa na popis za praćenje, čime se omogućuje pronalaženje informacija koje se odnose na pogodak u relevantnim nacionalnim sustavima ili bazama podataka i podupire procjena rizika utvrđenog u tom stavku;
                                    
                                 
                                       iv.
                                    
                                    
                                       za pogotke iz članka 26. stavka 6. Uredbe (EU) 2018/1240, funkcionalnost kojom se automatski stavlja na raspolaganje dosje za ekstrakciju sa sljedećim podacima iz dosjea zahtjeva: „prezime”, „ime (imena)”, „prezime pri rođenju”, „datum rođenja”, „mjesto rođenja”, „sadašnje državljanstvo”, „zemlja rođenja” i „vrsta i broj putne isprave te zemlja koja ju je izdala”, čime se omogućuje pronalaženje informacija koje se odnose na pogodak u relevantnim nacionalnim sustavima ili bazama podataka i podupire procjena rizika utvrđenih u tom stavku;
                                    
                                 
                                       v.
                                    
                                    
                                       funkcionalnost kojom se korisnicima iz nacionalnih jedinica ETIAS-a omogućuje učitavanje rezultata procjene rizika iz članka 26. stavka 7. drugog podstavka Uredbe (EU) 2018/1240;
                                    
                                 
                     
                           (h)
                        
                        
                           funkcionalnost kojom se omogućuje ekstrakcija relevantnih podataka potrebnih za nacionalne žalbene postupke, kad su takvi postupci pokrenuti, i unošenje bilješke u središnji sustav ETIAS-a o pokretanju žalbenog postupka zajedno s odgovarajućim nacionalnim referentnim brojevima žalbe i ishodom tog postupka;
                        
                     
                           (i)
                        
                        
                           funkcionalnost kojom se omogućuje ekstrakcija dodatnih informacija ili dokumentacije iz članka 27. stavaka 2. i 8. Uredbe (EU) 2018/1240 te učitavanje i pohrana prijevoda te dokumentacije u dosje zahtjeva;
                        
                     
                           (j)
                        
                        
                           funkcionalnost kojom se omogućuje praćenje ishoda nacionalnih žalbenih postupaka u skladu s člankom 37. stavkom 3., člankom 40. stavkom 3. i člankom 41. stavkom 7. Uredbe (EU) 2018/1240, uključujući izmjenu ili brisanje podataka u središnjem sustavu ETIAS-a ili, prema potrebi, izdavanje novog odobrenja putovanja;
                        
                     
                           (k)
                        
                        
                           funkcionalnost dodjele dosjea zahtjeva i ograničavanja ili omogućivanja njihove vidljivosti određenim korisnicima unutar iste nacionalne jedinice ETIAS-a ili unutar središnje jedinice ETIAS-a kako bi se omogućila koordinacija među njima;
                        
                     
                           (l)
                        
                        
                           funkcionalnost kojom se Europolu omogućuje da izdvoji podatke koje mu je poslala središnja jedinica ETIAS-a kako je navedeno u članku 29. stavku 2. Uredbe (EU) 2018/1240;
                        
                     
                           (m)
                        
                        
                           funkcionalnost kojom se središnjoj jedinici ETIAS-a omogućuje pristup središnjem sustavu ETIAS-a radi obrade zahtjeva Europola za ostvarivanje uvida u podatke pohranjene u tom sustavu, bez pregleda parametara pretraživanja Europolova zahtjeva ili rezultata pretraživanja, te radi obavješćivanja Europola o prijenosu podataka u skladu s člankom 53. Uredbe (EU) 2018/1240;
                        
                     
                           (n)
                        
                        
                           funkcionalnost kojom se Europolu omogućuje da ekstrahira dosje koji sadržava podatke koji proizlaze iz zahtjeva za ostvarivanje uvida iz točke (m);
                        
                     
                           (o)
                        
                        
                           funkcionalnost dodjele zahtjeva za ostvarivanje uvida određenim korisnicima unutar Europola;
                        
                     
                           (p)
                        
                        
                           funkcionalnost kojom se korisnicima iz središnje jedinice ETIAS-a ili nacionalnih jedinica ETIAS-a omogućuje da istodobno rade na različitim pogodcima u istom dosjeu zahtjeva te da se koordiniraju radi objedinjavanja mišljenja u slučajevima kad je za tu jedinicu pronađeno više pogodaka u jednom dosjeu zahtjeva;
                        
                     
                           (q)
                        
                        
                           funkcionalnost kojom se osigurava da samo jedan korisnik u središnjoj jedinici ETIAS-a ili nacionalnoj jedinici ETIAS-a može istodobno raditi na istom pogotku u dosjeu zahtjeva;
                        
                     
                           (r)
                        
                        
                           funkcionalnost kojom se omogućuje ručno preuzimanje izdanog odobrenja putovanja radi njegova poništenja i ukidanja.
                        
                     
            
               2.   Funkcionalnost iz točke (q) omogućuje korisnicima da vide pogotke na kojima u određenom trenutku nije moguće raditi. Korisnici s odgovarajućim sigurnosnim podacima za pristup moraju u svakom trenutku imati mogućnost pregleda sadržaja pogotka.
            
            
               3.   Agencija eu-LISA opisuje pojedinosti posebnih funkcionalnosti softvera iz stavka 1., format podataka u ekstrahiranim dosjeima iz stavka 1. točaka (g), (l), (m) i (n) ovog članka i tehnički pristup vođenju evidencije o svim postupcima obrade podataka iz članka 26. stavka 7. Uredbe (EU) 2018/1240 u tehničkim specifikacijama predviđenima u članku 73., stavku 3. te uredbe.
            
         
         POGLAVLJE III.
         
            PRISTUP, IZMJENA, BRISANJE I PRIJEVREMENO BRISANJE
         
         
            Članak 6.
            Pristup, izmjena, brisanje i prijevremeno brisanje za potrebe članka 55. Uredbe (EU) 2018/1240
            
               1.   Za potrebe članka 55. Uredbe (EU) 2018/1240 softverom se središnjoj jedinici ETIAS-a ili nacionalnim jedinicama ETIAS-a omogućuje pretraživanje podataka pohranjenih u središnjem sustavu ETIAS-a. Dostupna su sljedeća polja za pretraživanje:
               
                           (a)
                        
                        
                           prezime;
                        
                     
                           (b)
                        
                        
                           ime (imena);
                        
                     
                           (c)
                        
                        
                           vrsta i broj putne isprave te troslovna oznaka zemlje koja je izdala putnu ispravu;
                        
                     
                           (d)
                        
                        
                           broj zahtjeva;
                        
                     
                           (e)
                        
                        
                           državljanstvo ili državljanstva;
                        
                     
                           (f)
                        
                        
                           datum rođenja;
                        
                     
                           (g)
                        
                        
                           spol;
                        
                     
                           (h)
                        
                        
                           vremensko razdoblje.
                        
                     
            
               2.   Kako bi se olakšalo preuzimanje dosjea zahtjeva, softverom se korisnicima omogućuje pretraživanje pružanjem podataka koji odgovaraju poljima za pretraživanje iz stavka 1. točke (c) ili (d) ovog članka.
            
            
               3.   Ako podaci iz stavka 1. točke (c) ili (d) nisu dostupni, softverom se korisnicima omogućuje pretraživanje pružanjem podataka koji odgovaraju poljima za pretraživanje iz stavka 1. točaka (a), (b), (e), (f), (g) i (h). Softverom se korisnicima omogućuje pretraživanje ako podaci koji odgovaraju jednom od polja za pretraživanje iz točaka (b), (e) i (g) nedostaju. Pružanje podataka koji odgovaraju polju za pretraživanje iz točke (h) nije obvezno.
            
            
               4.   Sljedeća pravila primjenjuju se na pretraživanja koja se obavljaju u skladu sa stavkom 2.:
               
                           (a)
                        
                        
                           polja za pretraživanje iz stavka 1. točaka (c) i (d) pretražuju se u preciznom načinu;
                        
                     
                           (b)
                        
                        
                           sva ostala polja za pretraživanje iz stavka 1. pretražuju se u nepreciznom načinu.
                        
                     
            
               5.   Dosje zahtjeva prikazuje se zajedno sa svim povezanim dosjeima zahtjeva i u skladu s odobrenjima i ulogama utvrđenima za korisnike.
            
            
               6.   Za potrebe brisanja dosjea zahtjeva u skladu s člankom 55. stavkom 5. Uredbe (EU) 2018/1240, korisnicima nacionalnih jedinica ETIAS-a omogućuje se da s pomoću funkcionalnosti softvera odjednom pretražuju i preuzimaju nekoliko dosjea zahtjeva. Softverom se omogućuje tijelima iz članka 55. stavka 5. te uredbe da nacionalnim jedinicama ETIAS-a stave na raspolaganje strukturirane informacije koje sadržavaju polja za pretraživanje iz stavka 1. ovog članka. Stavci 2. i 3. ovog članka primjenjuju se mutatis mutandis na ta pretraživanja.
            
            
               7.   Prije nego što se bilo kakve promjene u skladu s člankom 55. Uredbe (EU) 2018/1240 zabilježe u središnjem sustavu ETIAS-a, softverom se zahtijeva od korisnika da potvrdi izmjenu ili brisanje unošenjem svojih korisničkih podataka.
            
         
         POGLAVLJE IV.
         
            PRISTUP PODACIMA ZA POTREBE IZVRŠAVANJA ZAKONODAVSTVA
         
         
            Članak 7.
            Pristup podacima koji ostvaruje Europol
            
               1.   Zahtjevi za pristup Europola u skladu s člankom 53. Uredbe (EU) 2018/1240 podnose se putem softvera.
            
            
               2.   Europol ispunjava obrazac podacima iz članka 52. stavaka 2. i 3. Uredbe (EU) 2018/1240 u skladu s člankom 53. te uredbe. Europol navodi koji se podaci, ako postoje, mogu pretraživati u nepreciznom načinu.
            
            
               3.   Specijalizirana jedinica Europola odgovorna za prethodnu provjeru zahtjeva iz članka 53. stavka 3. Uredbe (EU) 2018/1240 uključuje u zahtjev svoju procjenu o tome ispunjava li zahtjev sve uvjete iz stavka 2. tog članka. Ako procjena nije uključena, zbog tehničkih razloga nije moguće podnijeti zahtjev središnjoj jedinici ETIAS-a.
            
            
               4.   Središnji sustav ETIAS-a automatski sprečava pristup podacima iz članka 17. stavka 2. točke (h) Uredbe (EU) 2018/1240. Središnji sustav ETIAS-a isto tako automatski sprečava pristup podacima iz članka 17. stavka 2. točke i. i članka 17. stavka 4., točaka (a), (b) i (c) Uredbe (EU) 2018/1240 ako specijalizirana jedinica Europola nije navela da su dostavljena i provjerena relevantna obrazloženja potrebna u skladu s člankom 53. stavkom 1. te uredbe. Specijalizirana jedinica Europola u zahtjevu navodi da su provedene potrebne provjere.
            
         
         
            Članak 8.
            Pristup podacima koji ostvaruju središnje pristupne točke
            
               1.   Središnje pristupne točke pretražuju središnji sustav ETIAS-a s pomoću podataka navedenih u članku 52. stavcima 2. i 3. Uredbe (EU) 2018/1240 putem europskog portala za pretraživanje uspostavljenog u skladu s člankom 6. Uredbe (EU) 2019/817. Podaci navedeni u članku 52. stavcima 2. i 3. Uredbe (EU) 2018/1240 mogu se pretraživati u nepreciznom načinu.
            
            
               2.   Sve dok europski portal za pretraživanje ne bude operativan kako bi se njime mogle koristiti središnje pristupne točke, pretraživanja se obavljaju izravno putem središnjeg sustava ETIAS-a.
            
            
               3.   Ako zahtjev podnese operativna jedinica imenovanih tijela, središnja pristupna točka provjerava i potvrđuje jesu li ispunjeni uvjeti iz članka 52. stavka 1. Uredbe (EU) 2018/1240.
            
            
               4.   Ako je primjenjivo, središnja pristupna točka provjerava i potvrđuje opravdanost pristupa podacima navedenima u članku 17. stavku 2. točki i. i članku 17. stavku 4., točkama (a), (b) i (c) Uredbe (EU) 2018/1240 u skladu s člankom 51. te uredbe.
            
            
               5.   Ako središnja pristupna točka pristupi središnjem sustavu ETIAS-a, taj sustav automatski sprečava pristup podacima navedenima u članku 17. stavku 2. točki (h) Uredbe (EU) 2018/1240.
               Središnji sustav ETIAS-a preuzima podatke navedene u članku 17. stavku 2., točki i. i članku 17. stavku 4., točkama (a), (b) i (c) Uredbe (EU) 2018/1240 samo ako je središnja pristupna točka potvrdila da je pristup tim podacima opravdan u skladu sa stavkom 4. ovog članka.
               U iznimnim slučajevima, odstupajući od stavka 3. ovog članka, središnje pristupne točke moraju biti u mogućnosti navesti da se zahtjev odnosi na hitni slučaj i moraju biti u mogućnosti odmah obraditi zahtjev operativne jedinice imenovanih tijela. Provjere i potvrde predviđene u stavcima 3. i 4. ovog članka provode se ex postu skladu s člankom 51. stavkom 4. Uredbe (EU) 2018/1240.
            
         
         POGLAVLJE V.
         
            PRISTUP PODACIMA KOJI OSTVARUJU GRANIČNA TIJELA I TIJELA NADLEŽNA ZA IMIGRACIJU U SVRHU PROVJERE
         
         
            Članak 9.
            Pristup podacima koji ostvaruju granična tijela na vanjskim granicama
            
               1.   Granična tijela pristupaju središnjem sustavu ETIAS-a radi ostvarivanja uvida u podatke potrebne za obavljanje svojih dužnosti.
               Granična tijela imaju pristup pretraživanju središnjeg sustava ETIAS-a s pomoću sljedećih podataka na strojno čitljivom području putne isprave:
               
                           (a)
                        
                        
                           prezime; ime (imena);
                        
                     
                           (b)
                        
                        
                           datum rođenja; spol; državljanstvo ili državljanstva;
                        
                     
                           (c)
                        
                        
                           vrsta i broj putne isprave i troslovna oznaka zemlje koja je izdala putnu ispravu;
                        
                     
                           (d)
                        
                        
                           datum isteka valjanosti putne isprave.
                        
                     Svi podaci navedeni u drugom podstavku upotrebljavaju se za pokretanje pretraživanja. Podaci navedeni u točki (a) mogu se pretraživati u nepreciznom načinu, dok se ostali podaci pretražuju u preciznom načinu.
            
            
               2.   Pretraživanjima s pomoću podataka navedenih u stavku 1. ovog članka dobivaju se podaci iz članka 47. stavka 2. točaka od (a) do (d) Uredbe (EU) 2018/1240.
            
            
               3.   U skladu s člankom 47. stavkom 4. Uredbe (EU) 2018/1240 granična tijela moraju moći pristupiti središnjem sustavu ETIAS-a radi ostvarivanja uvida u dodatne informacije koje su dodane dosjeu zahtjeva u skladu s člankom 39. stavkom 1. točkom (e) ili člankom 44. stavkom 6. točkom (f) te uredbe. U tu svrhu granična tijela putem europskog portala za pretraživanje imaju pristup pretraživanju središnjeg sustava ETIAS-a s pomoću podataka navedenih u stavku 1. drugom podstavku ovog članka.
               Sve dok europski portal za pretraživanje ne bude operativan kako bi se njime mogla koristiti granična tijela, ta se pretraživanja obavljaju izravno u središnjem sustavu ETIAS-a.
            
            
               4.   Pretraživanjima provedenima u skladu sa stavkom 3. ovog članka dobivaju se podaci iz članka 39. stavka 1. točke (e) ili članka 44. stavka 6. točke (f) Uredbe (EU) 2018/1240.
            
         
         
            Članak 10.
            Pristup podacima koji ostvaruju tijela nadležna za imigraciju
            
               1.   Tijela nadležna za imigraciju putem europskog portala za pretraživanje imaju pristup pretraživanju središnjeg sustava ETIAS-a radi kontrole ili provjere jesu li ispunjeni uvjeti za ulazak na državno područje država članica ili boravak na tom državnom području te radi poduzimanja odgovarajućih mjera povezanih s time. U skladu s člankom 49. stavkom 1. Uredbe (EU) 2018/1240 tijela nadležna za imigraciju imaju pristup pretraživanju središnjeg sustava ETIAS-a s pomoću podataka navedenih u članku 17. stavku 2. točkama od (a) do (e) te uredbe.
               Svaka kombinacija podataka navedenih u članku 17. stavku 2. točkama od (a) do (e) Uredbe (EU) 2018/1240 može se upotrebljavati sve dok se upotrebljavaju podaci iz članka 17. stavka 2. točke (a) te uredbe. Ta se pretraživanja mogu obaviti u nepreciznom načinu.
               Sve dok europski portal za pretraživanje ne bude operativan kako bi se njime mogla koristiti tijela nadležna za imigraciju, ta se pretraživanja obavljaju izravno u središnjem sustavu ETIAS-a.
            
            
               2.   Pretraživanjima provedenima u skladu sa stavkom 1. ovog članka dobivaju se podaci iz članka 49. stavka 3. Uredbe (EU) 2018/1240.
            
            
               3.   Tijela nadležna za imigraciju imaju pristup središnjem sustavu ETIAS-a i za potrebe vraćanja pod uvjetima utvrđenima u članku 65. stavku 3. Uredbe (EU) 2018/1240.
               Tijela nadležna za imigraciju imaju pristup pretraživanju središnjeg sustava ETIAS-a s pomoću podataka iz stavka 1. ovog članka.
               Svaka kombinacija podataka iz stavka 1. ovog članka može se upotrebljavati sve dok se upotrebljavaju podaci iz članka 17. stavka 2. točke (a) Uredbe (EU) 2018/1240.
            
            
               4.   Pretraživanjima provedenima u skladu sa stavcima 1. i 3. ovog članka dobivaju se podaci iz članka 65. stavka 3. trećeg podstavka Uredbe (EU) 2018/1240. Podaci iz članka 17. stavka 2. točke (k) te uredbe dobivaju se samo ako je pri pretraživanju upotrijebljen „datum rođenja”.
            
         
         
            Članak 11.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.
         
         
            Sastavljeno u Bruxellesu 21. lipnja 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 236, 19.9.2018., str. 1.
         
         
            (2)  Uredba (EU) 2019/817 Europskog parlamenta i Vijeća od 20. svibnja 2019. o uspostavi okvira za interoperabilnost informacijskih sustava EU-a u području granica i viza i izmjeni uredaba (EZ) br. 767/2008, (EU) 2016/399, (EU) 2017/2226, (EU) 2018/1240, (EU) 2018/1726 i (EU) 2018/1861 Europskog parlamenta i Vijeća te odluka Vijeća 2004/512/EZ i 2008/633/PUP (SL L 135, 22.5.2019., str. 27.).
         
            (3)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).
         
            (4)  Odluka Vijeća 2002/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (SL L 64, 7.3.2002., str 20.).
         
            (5)  SL L 176, 10.7.1999., str. 36.
         
         
            (6)  Odluka Vijeća 1999/437/EZ od 17. svibnja 1999. o određenim aranžmanima za primjenu Sporazuma sklopljenog između Vijeća Europske unije i Republike Islanda i Kraljevine Norveške o pridruživanju tih dviju država provedbi, primjeni i razvoju schengenske pravne stečevine (SL L 176, 10.7.1999., str. 31.).
         
            (7)  SL L 53, 27.2.2008., str. 52.
         
         
            (8)  Odluka Vijeća 2008/146/EZ od 28. siječnja 2008. o sklapanju, u ime Europske zajednice, Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (SL L 53, 27.2.2008., str. 1.).
         
            (9)  SL L 160, 18.6.2011., str. 21.
         
         
            (10)  Odluka Vijeća 2011/350/EU od 7. ožujka 2011. o sklapanju Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu Europske unije, Europske zajednice i Švicarske Konfederacije o pristupanju Švicarske Konfederacije provedbi, primjeni i razvoju schengenske pravne stečevine, u vezi s ukidanjem kontrola na unutarnjim granicama i kretanju osoba, u ime Europske unije (SL L 160, 18.6.2011., str. 19.).
         
            (11)  C(2021) 4123.